Document ID: 32005R1085

ΚΑΝΟΝΙΣΜΌΣ (ΕΚ) αριθ. 1085/2005 ΤΗΣ ΕΠΙΤΡΟΠΉΣ
της 8ης Ιουλίου 2005
για τροποποίηση του κανονισμού (ΕΚ) αριθ. 795/2004 σχετικά με τη θέσπιση λεπτομερών κανόνων εφαρμογής του καθεστώτος ενιαίας ενίσχυσης που προβλέπεται στον κανονισμό (ΕΚ) αριθ. 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (1), και ιδίως το άρθρο 60 παράγραφος 2 και το άρθρο 145 στοιχείο γ),
Εκτιμώντας τα ακόλουθα:
(1)
Με τον κανονισμό (ΕΚ) αριθ. 795/2004 της Επιτροπής (2) καθιερώνονται οι εκτελεστικοί κανόνες του καθεστώτος ενιαίας πληρωμής από το 2005 και εφεξής. Η πείρα από τη διοικητική και επιχειρησιακή εφαρμογή του καθεστώτος αυτού σε εθνικό επίπεδο έχει αποδείξει ότι, από ορισμένες απόψεις, είναι αναγκαίοι ορισμένοι λεπτομερέστεροι κανόνες και, από άλλες απόψεις, χρειάζεται αποσαφήνιση και προσαρμογή των υφιστάμενων κανόνων.
(2)
Προκειμένου να διευκολυνθεί το έργο των εθνικών διοικήσεων στα πλαίσια της εφαρμογής των άρθρων 54 παράγραφος 2 και 61 του κανονισμού (ΕΚ) αριθ. 1782/2003, τα κράτη μέλη οφείλουν να προσδιορίσουν τις εκτάσεις εκείνες που πρέπει να θεωρούνται ως βοσκότοποι στις περιοχές που υπάγονται σε καθεστώτα αναδασμού, μεταξύ της ημερομηνίας υποβολής της αιτήσεως ενίσχυσης για το 2003 και της ημερομηνίας αίτησης υπαγωγής στο καθεστώς ενιαίας ενίσχυσης κατά το πρώτο έτος εφαρμογής του.
(3)
Σύμφωνα με το άρθρο 50 παράγραφος 2 του κανονισμού (ΕΚ) αριθ. 795/2004, σε περίπτωση περιφερειακής εφαρμογής του καθεστώτος ενιαίας ενίσχυσης όπως προβλέπεται στο άρθρο 58 του κανονισμού (ΕΚ) αριθ. 1782/2003, τα κράτη μέλη κοινοποιούν τις πληροφορίες που αναφέρονται στο άρθρο 50 παράγραφος 1 στοιχεία α) και β) του κανονισμού (ΕΚ) αριθ. 795/2004 για κάθε μία από τις σχετικές περιοχές, και, μέχρι την 1η Αυγούστου του πρώτου έτους εφαρμογής του καθεστώτος ενιαίας ενίσχυσης το αργότερο, που έχουν προηγουμένως καθορίσει το αντίστοιχο τμήμα του ανωτάτου ορίου σύμφωνα με το άρθρο 58 παράγραφος 3 του κανονισμού (ΕΚ) αριθ. 1782/2003. Για λόγους απλούστευσης, ενδείκνυται να αντικατασταθεί η ημερομηνία της 1ης Αυγούστου από την ίδια ημερομηνία με αυτή που προβλέπεται για την κοινοποίηση που αναφέρεται στο άρθρο 50 παράγραφος 1 του κανονισμού (ΕΚ) αριθ. 795/2004.
(4)
Βάσει του άρθρου 51 του κανονισμού (ΕΚ) αριθ. 1782/2003, όπως τροποποιήθηκε από τον κανονισμό (ΕΚ) αριθ. 864/2004 του Συμβουλίου και τέθηκε σε εφαρμογή από 1ης Ιανουαρίου 2005 με τον κανονισμό (ΕΚ) αριθ. 394/2005 της Επιτροπής, δύνανται τα κράτη μέλη να επιτρέπουν δευτερεύουσες καλλιέργειες στις επιλέξιμες εκτάσεις στη διάρκεια τριμήνου το πολύ διαστήματος που αρχίζει κάθε χρόνο από τις 15 Αυγούστου. Είναι ενδεδειγμένο να οριστεί ενωρίτερα η ημερομηνία αυτή ώστε να καθίσταται δυνατή η καλλιέργεια εποχιακών κηπευτικών σε περιοχές στις οποίες τα σιτηρά συνήθως συγκομίζονται νωρίτερα για λόγους κλιματολογικούς, όπως κοινοποιήθηκε στην Επιτροπή από τα ενδιαφερόμενα κράτη μέλη.
(5)
Σύμφωνα με το άρθρο 60 παράγραφος 1 του κανονισμού (ΕΚ) αριθ. 1782/2003, σε περίπτωση που κράτος μέλος κάνει χρήση της δυνατότητας η οποία αναφέρεται στο άρθρο 59 το κανονισμού αυτού, οι γεωργοί του δύνανται να χρησιμοποιούν επίσης τα αγροτεμάχια που δηλώνονται κατά τα οριζόμενα στο άρθρο 44 παράγραφος 3 του κανονισμού αυτού, για την παραγωγή προϊόντων που αναφέρονται στο άρθρο 1 παράγραφος 2 του κανονισμού (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση της αγοράς στον τομέα των οπωροκηπευτικών (3) ή στο άρθρο 1 παράγραφος 2 του κανονισμού (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των μεταποιημένων προϊόντων με βάση τα οπωροκηπευτικά (4) και πατατών, πλην των προοριζομένων για την παρασκευή αμύλου πατάτας.
(6)
Το άρθρο 60 παράγραφος 2 του κανονισμού (ΕΚ) αριθ. 1782/2003 προβλέπει ότι τα κράτη μέλη καθορίζουν τον αριθμό εκταρίων που επιτρέπεται να χρησιμοποιούνται σύμφωνα με την παράγραφο 1 του άρθρου αυτού, κατανέμοντας, με αντικειμενικά κριτήρια, το μέσο όρο του αριθμού εκταρίων που χρησιμοποιήθηκαν για την παραγωγή των προϊόντων που διαλαμβάνονται στην παράγραφο 1 του άρθρου αυτού, σε εθνικό επίπεδο κατά την τριετία 2000-2002, μεταξύ των περιοχών που καθορίζονται σύμφωνα με το άρθρο 58 παράγραφος 2 του κανονισμού (ΕΚ) αριθ. 1782/2003. Είναι ενδεδειγμένο να καθοριστεί ο μέσος όρος εκταρίων σε εθνικό και περιφερειακό επίπεδο με βάση τα δεδομένα που κοινοποίησαν στην Επιτροπή τα ενδιαφερόμενα κράτη μέλη.
(7)
Συνεπώς πρέπει να επέλθει η ανάλογη τροποποίηση στον κανονισμό (ΕΚ) αριθ. 795/2004.
(8)
Λόγω του γεγονότος ότι ο κανονισμός (ΕΚ) αριθ. 795/2004 εφαρμόζεται από 1ης Ιανουαρίου 2005, είναι σκόπιμη η αναδρομική από την ημερομηνία αυτή εφαρμογή των διατάξεων του παρόντος κανονισμού.
(9)
Τα προβλεπόμενα από τον παρόντα κανονισμό μέτρα είναι σύμφωνα με τη γνώμη της επιτροπής διαχείρισης άμεσων ενισχύσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 795/2004 τροποποιείται ως εξής:
1)
Στο άρθρο 28α οι λέξεις «το παράρτημα» αντικαθίστανται από «παράρτημα Ι».
2)
Στο άρθρο 32 παράγραφος 4 προστίθεται το ακόλουθο τρίτο εδάφιο:
«Στις περιπτώσεις που έχει γίνει νέα κατανομή εκτάσεων, στο πλαίσιο εθνικού καθεστώτος αναδασμού, μεταξύ της ημερομηνίας υποβολής της αιτήσεως ενίσχυσης για το 2003 και της ημερομηνίας υπαγωγής στο καθεστώς ενιαίας ενίσχυσης κατά το πρώτο έτος εφαρμογής του, το ενδιαφερόμενο κράτος μέλος προσδιορίζει τις εκτάσεις εκείνες που πρέπει να θεωρούνται ως μόνιμοι βοσκότοποι για τους σκοπούς των άρθρων 54 παράγραφος 2 και 61 του κανονισμού (ΕΚ) αριθ. 1782/2003. Στις περιπτώσεις αυτές, τα κράτη μέλη λαμβάνουν υπόψη τους την υπάρχουσα πριν τον αναδασμό κατάσταση στο επίπεδο γεωργού, ελαχιστοποιώντας, όσον το δυνατόν περισσότερο, την όποια επίπτωση επί των δυνατοτήτων του γεωργού να χρησιμοποιήσει τα δικαιώματά του για ενίσχυση. Πράττοντας τούτο, τα κράτη μέλη ενεργούν ώστε να προλαμβάνουν, στην περιοχή που επηρεάζεται από το καθεστώς αναδασμού, οποιαδήποτε σημαντική αύξηση της συνολικής έκτασης που είναι επιλέξιμη για δικαιώματα παύσης καλλιέργειας, καθώς και οποιαδήποτε σημαντική μείωση των μόνιμων βοσκοτόπων».
3)
Στο άρθρο 41 προστίθεται η ακόλουθη παράγραφος 5:
«5. Ο μέσος αριθμός εκταρίων σε εθνικό και περιφερειακό επίπεδο, που αναφέρεται στο άρθρο 60 παράγραφος 2 του κανονισμού (ΕΚ) αριθ. 1782/2003, καθορίζεται στο παράρτημα ΙΙ του παρόντος κανονισμού».
4)
Στο πρώτο εδάφιο του άρθρου 50 παράγραφος 2, η ημερομηνία της 1ης Αυγούστου αντικαθίσταται από την ημερομηνία της 15ης Σεπτεμβρίου.
5)
Το παράρτημα αντικαθίσταται από το κείμενο του παραρτήματος Ι του παρόντος κανονισμού.
6)
Προστίθεται ως παράρτημα ΙΙ, το κείμενο του παραρτήματος ΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από 1ης Ιανουαρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος
Βρυξέλλες, 8 Ιουλίου 2005.

Labels: 19
5
6